Ju amachakꞌan Jerusalén ixtatꞌajun macꞌataninin ju ixpujitatꞌan.
Lacalhicꞌasnin ixjunita.
Ju Jesús ixꞌalhtanatꞌajun laꞌismakspaꞌ laꞌixpujitatꞌan ju istꞌaꞌisraelitanin junta juncan ixꞌanuꞌ ju Salomón.
Pus ju istꞌaꞌisraelitanin lana talacaxcꞌavitnu ju Jesús.
Chai tajunich:
―Tas vananch ju aquilamavasalaniyau ju stavasalanti.
Ni uxintꞌich ju Cristoꞌat pus vasch aquilajuniu.
Chai akꞌalhtayanalh ju Jesús.
Ajunich:
―Ni iclajumpalauch.
Ni va jantu lacꞌaꞌipꞌalatꞌit.
Ju tuchi icnavi laꞌixtapakaꞌut ju quimpai Dios yuchach ju capucꞌatsacanaꞌ tichi chavaich ju quitꞌin.
Para ju uxijnan jantu lacꞌaꞌiyatꞌit ni jantu quimborregojni untꞌatꞌit tachi ju iclajuntauch.
Ju lapanacni ju tachi quimborregojni tajunita quintakꞌasmatnich ju quinchivinti.
Chai icꞌamispaich.
Chai quintachꞌakꞌokꞌaich.
Quitꞌin ju icꞌaxtakni ju isꞌatsucuntiꞌan jonkꞌalhita.
Chai jantu tavanan catanikꞌalhiyaꞌ.
Nin xamatiꞌ lai caꞌamakꞌosu ju laquimacni.
Yuchi ju quimpai ju xaquiꞌaxtakni.
Chai yuchi ju palai xakꞌai tachi chun ju lapanacni.
Jantu lai xamatiꞌ catiꞌamakꞌosu ju laꞌixmacni ju quimpai.
Ju quitꞌin chai ju quimpai va lakatamch icjuntau.
Aktam tasacchokopa ju chiux ju istꞌaꞌisraelitanin.
Va ixtaputꞌalhputunch ju Jesús.
Pus ju Jesús ajunich:
―Na lhu lhamakꞌan ju xaclamalacasuniyau laꞌixmacni ju quimpai.
Tasmalhch ju quilalhilacatꞌalhmaputunau.
Taꞌakꞌalhtayanalh ju istꞌaꞌisraelitanin.
Tajunich:
―Jantu iclalacatꞌalhmaputunau ixlacata ju kꞌoxi lhichꞌalhcat ju navitꞌa.
Para va ixlacaꞌatalh ju macxcai chivinti ju naꞌun ni naꞌun ni Diosꞌat.
Para ni va lapanac umpꞌalatꞌa.
Akꞌalhtayanalh ju Jesús:
―Ja jantu pꞌastꞌacꞌatꞌit ni tsꞌokcanta ju lamilhamapꞌaksinꞌan ni ma chani naulh ju Dios:
“Icnaulh ni diosnin untꞌatꞌit ju uxijnan”.
Pus diosnin alhixakꞌalacalh ju yuꞌunch ju axtaknicalh ixlhichꞌalhcat ju Dios.
Chai ju tuchi tsꞌokcanta lacalhamapꞌaksin jantu lai catimapaxacalh.
Ja jantu vana va chun ju quitꞌin ni quisacxtutach ju quimpai Dios chai quimalakachachilh ju ani lacamunutpaꞌ.
Tajuch ni va quilajunau ni macxcai ju icchivinin acsni icnajun ni istsꞌalh Dios ju icjunita.
Pus ni jantu ixlhichꞌalhcat ju quimpai ju icnavi pus jantu aquilalacaꞌiniu.
Para ni icnavi ju ixlhichꞌalhcat ju Dios pus apꞌulacꞌaꞌitꞌitch ju icnavi mas jantu lai lacꞌaꞌiyatꞌit ju tuchi iclajunau.
Ju chunch lai amispꞌayaꞌitꞌitch ni va lakatam Dios icjuntau ju quimpai chai ju quitꞌin.
Aktam ixtachꞌapaputumpalai ju Jesús.
Para lana taxtulh ju yuchi junta ixtavilanalhch ju fariseonin.
Aktam anchokopa ju makꞌantacutni lacxcan Jordán junta pꞌulhnan ixꞌamakpaxanan ju Xivan.
Anchach ju tolhcha.
Na lhu lapanacni ju ixtalakminch ju Jesús chai chani ixtanajunch:
―Ju Xivan jantu tuꞌuꞌ lhamakꞌan navita.
Para tachi chun ju naulh ju Xivan ixlacata ju ani lapanac islivasalh.
Chai na lhu talhilacaꞌalh ju Jesús.